«Όπως διαπιστώσαμε από φωτογραφίες που δημοσιεύθηκαν στον τύπο και στα μέσα κοινωνικής δικτύωσης -γιατί στη συγκέντρωση και στην πορεία δεν τον αντιληφθήκαμε- στη χθεσινή απεργιακή συγκέντρωση της Α.Δ.Ε.Δ.Υ. παραβρέθηκε ο τ. Υπουργός Οικονομικών, Ευκλείδης Τσακαλώτος» αναφέρει η ανακοίνωση της εκτελεστικής επιτροπής της Α.Δ.Ε.Δ.Υ και συνεχίζει «Το θράσος του κ. Τσακαλώτου είναι απύθμενο».

«Ως Υπουργός Οικονομικών, επί 4 χρόνια, αρνούνταν κατηγορηματικά να συναντήσει την Α.Δ.Ε.Δ.Υ., παρά τα επανειλημμένα αιτήματά μας» καταγγέλει.

«Η μόνη συνάντηση που έγινε μαζί του ήταν τον Ιούλιο του 2018, ύστερα από συγκέντρωση και επεισόδια που έγιναν στην είσοδο του Υπουργείου του με τη ρίψη χημικών από τα ΜΑΤ και τραυματισμούς εργαζομένων.

Σε εκείνη τη συγκέντρωση κατασχέθηκε η ντουντούκα της ΠΟΕΔΗΝ, ως φονικό εργαλείο, και συνδικαλιστικά στελέχη σύρθηκαν και σύρονται στην κρατική ασφάλεια κατηγορούμενα με τον μισό ποινικό κώδικα» διαμηνύει.

Πρόκληση η παρουσία του Τσακαλώτου στην πορεία

«Αποτελεί πράγματι πρόκληση ο Υπουργός της κυβέρνησης ΣΥΡΙΖΑ που αρνήθηκε να καταβάλει με πολιτική απόφαση τον 13ο και 14ο μισθό στους Δημοσίους Υπαλλήλους, πάγωσε τη διετία 16-17 για τη μισθολογική μας εξέλιξη, παρέπεμψε στις καλένδες το επίδομα επικίνδυνης κι ανθυγιεινής εργασίας, συνυπέγραψε τη μείωση των κύριων συντάξεων κατά 40%,των επικουρικών κατά 50% και των συντάξεων χηρείας κατά 60%.

Ο κ. Τσακαλώτος που ψήφισε και εφάρμοσε ευλαβικά 3ο και 4ο μνημόνιο, μείωσε το αφορολόγητο, αύξησε τις εισφορές των εργαζομένων και των συνταξιούχων στον ΕΟΠΥΥ, κατάργησε το ΕΚΑΣ, ξεπούλησε τη δημόσια περιουσία στο υπερταμείο για 99 χρόνια, ιδιωτικοποίησε τα14 περιφερειακά αεροδρόμια και τόσα άλλα να έχει το θράσος να παραβρίσκεται στην απεργία της Α.Δ.Ε.Δ.Υ. «διεκδικώντας» την κατάργηση των μνημονιακών νόμων που ο ίδιος εισηγήθηκε και ψήφισε η Κυβέρνησή του, οι οποίοι τόσα δεινά έχουν επιφέρει στους εργαζόμενους, μαζί με τα προηγούμενα μνημόνια».

«Είναι, πράγματι, τραγικά γελοίο και αποτελεί απίστευτη υποκρισία να παριστάνει τον υποστηρικτή των αιτημάτων των εργαζομένων, ο κ. Τσακαλώτος που υπήρξε ένας από τους πιο πιστούς υπηρέτες των Τροϊκανών και που υλοποίησε κάθε τους επιθυμία. Τον παραδίδουμε στην κρίση των συναδέλφων και της κοινωνίας» καταλήγει η Α.Δ.Ε.Δ.Υ.